קארה ברקסטון

קארה ליאנה ברקסטון (באנגלית: Kara Liana Braxton; 18 בפברואר 1983 – 21 בפברואר 2026) הייתה כדורסלנית אמריקאית ששיחקה בעמדות הפאוור פורוורד והסנטר. בעשר עונות ששיחקה בליגת ה-WNBA זכתה בשתי אליפויות, ב-2006 ו-2008, ובעונת 2007 אף נבחרה למשחק האולסטאר של ה-WNBA.

 ראשית חייה 
ברקסטון נולדה וגדלה בג'קסון שבמישיגן, יחד עם אחות תאומה וארבעה אחים ואחיות נוספים. היא שיחקה כדורסל בעונתה הראשונה בתיכון שבעיר, ולאחר מכן עברה לבית הספר התיכון וסטוויו בפורטלנד, אורגון. בשנתה האחרונה נבחרה לשחקנית התיכונים המצטיינת במדינה.

ברקסטון שיחקה כדורסל מכללות באוניברסיטת ג'ורג'יה, ובעונת 2001/02 נבחרה לפרשמנית העונה באזור ה-SEC ולחמישיית העונה באזור לאחר שהעמידה ממוצעים של 16.3 נקודות, 6.8 ריבאונדים, 2.3 אסיסטים, שתי חסימות ו-1.8 חטיפות למשחק. עם זאת, בעונתה השנייה הרבתה לאחר לאימונים והפרה מספר פעמים את חוקי הקבוצה, ולאחר שהושעתה שלוש פעמים במהלך עונה זו, ב-20 בפברואר 2004 היא הודחה מהקבוצה בידי המאמן אנדי לנדרס.

 קריירה מקצועית 
 WNBA 
ב-16 באפריל 2005 נבחרה ברקסטון בבחירה השביעית בסיבוב הראשון של דראפט ה-WNBA בידי דטרויט שוק. היא נבחרה לחמישיית הרוקיז של עונת 2005 ב-WNBA לאחר שרשמה בממוצע 6.9 נקודות ושלושה ריבאונדים למשחק, ועל אף שעלתה לרוב מהספסל הייתה משמעותית בררוטציה של הקבוצה. ב-2006 ירדו ממוצעי הקליעה וזמן המשחק של ברקסטון, אך היא עזרה לשוק לזכות באליפות ה-WNBA השנייה בתולדותיה לאחר שגברה 3–2 על סקרמנטו מונארכס בגמר.

בעונת 2007 הפכה ברקסטון לסנטרית הפותחת של דטרויט לאחר שרות ריילי הועברה בטרייד לסן אנטוניו סטארס. היא רשמה 6.7 נקודות ו-5.4 ריבאונדים למשחק, ונבחרה למשחק האולסטאר של ה-WNBA. לקראת סוף העונה הושעתה ברקסטון בידי הליגה לשני משחקים לאחר שהודתה בנהיגה בשכרות. לאחר שזכתה באליפות נוספת עם השוק ב-2008, היא הושעתה בשל עבירה דומה גם מששת המשחקים הראשונים של עונת 2009.

במהלך עונת 2010 ב-WNBA הועברה ברקסטון מטלסה שוק לפיניקס מרקורי, ובמהלך עונת 2011 הועברה לניו יורק ליברטי. ב-28 במאי 2014 היא שוחררה מהקבוצה.

 מחוץ לליגה 
בין עונות ה-WNBA שיחקה ברקסטון במדי מספר קבוצות באירופה ובסין: ב-2005/06 ו-2007/08 שיחקה במדי ויסלה קרקוב וזכתה עימה בשתי אליפויות פולין ובגביע. ב-2006/07, 2008/09, 2011/12 ו-2014/15 שיחקה בטורקיה, במדי בשיקטש, גלאטסראיי, טד אנקרה ואורמנספור (בהתאמה), כשאת עונת 2008/09 החלה בפמיליה סקיו מאיטליה. בין 2009 ל-2011 ובעונת 2015/16 שיחקה במדי ליאונינג הנגייה מהליגה הסינית, וב-2010 אף נבחרה ל-MVP לאחר שהובילה את קבוצתה לאליפות.

בעונת 2012/13 שיחקה בנדז'דה אורנבורג מליגת העל הרוסית בכדורסל נשים. בפברואר 2016 הצטרפה למכבי בנות אשדוד, ובעונת  זכתה עימה באליפות המדינה. בעונת 2016/17 שיחקה במדי סיאול סטארס מליגת העל של קוריאה הדרומית.

 חיים אישיים ומותה 
בינואר 2005 ילדה ברקסטון בן, ג'לאני. אביו של ג'לאני הוא אודל ת'ורמן, ששיחק ב-NFL במדי סינסינטי בנגלס, וג'לאני עצמו משחק פוטבול כטייט אנד באוניברסיטת המדינה של אוהיו ואף זכה עימה באליפות ה-NCAA ב-2024. לאחר פרישתה ממשחק פעיל עבדה עבור נייקי באורגון, וב-2024 סיימה באוניברסיטת ג'ורג'יה את הלימודים שהחלה ב-2001 כשחקנית וקיבלה תואר ראשון.

ברקסטון נהרגה בתאונת דרכים ב-21 בפברואר 2026 באטלנטה, ג'ורג'יה, כשסטתה מהנתיב בו נסעה והתנגשה בקיר ההפרדה שהיה עשוי מבטון. היא הותירה אחריה את בעלה ג'רוויס ג'קסון, ואת שני בניה, ג'לאני ת'ורמן וג'רים ג'קסון.

 קישורים חיצוניים 

 הערות שוליים 

קטגוריה:אמריקאים ילידי מישיגן
קטגוריה:כדורסלניות אמריקאיות
קטגוריה:סנטרים (כדורסל)
קטגוריה:מישיגן: כדורסלנים
קטגוריה:בוגרות אוניברסיטת ג'ורג'יה
קטגוריה:כדורסלני אוניברסיטת ג'ורג'יה
קטגוריה:שחקניות WNBA
קטגוריה:תאומים אמריקאים
קטגוריה:כדורסלניות מכבי אשדוד
קטגוריה:ספורטאים אמריקאים באיטליה
קטגוריה:ספורטאים אמריקאים בישראל
קטגוריה:הרוגות תאונות דרכים בארצות הברית
קטגוריה:אמריקאיות שנולדו ב-1983
קטגוריה:אמריקאים שנולדו ב-1983
קטגוריה:אמריקאיות שנפטרו ב-2026
קטגוריה:אמריקאים שנפטרו ב-2026